Z údajov CYPOL za rok 2016 vyplýva zvýšenie počtu migrantov, ktorí neregulárne prekročili líniu zo severnej časti Cypru a prešli do oblastí kontrolovaných vládou. V roku 2016 ich bolo 1 499, zatiaľ čo v roku 2015 ich počet dosiahol 1 290, v roku 2014 to bolo 970, v roku 2013 išlo o 1 043 a v roku 2012 o 1 265 neregulárnych migrantov. Najviac neregulárnych migrantov zadržaných po prekročení línie pochádzalo zo Sýrie (704), Somálska (217), Pakistanu (141), Kamerunu (60) a Iránu (46). Z týchto 1 499 neregulárnych migrantov požiadalo o medzinárodnú ochranu v Cyperskej republike 87 % (1 310 neregulárnych migrantov). Väčšinu z nich tvorili Sýrčania (702).

Zrušenie niektorých požiadaviek na prekročenie línie do severnej časti Cypru, ku ktorému v roku 2015 došlo zo strany komunity tureckých Cyperčanov v rámci jednostranného opatrenia na budovanie dôvery, aj keď nepatria do rozsahu pôsobnosti nariadenia o demarkačnej línii, malo aj v roku 2016 na počet prekročení línie kladný vplyv.

Z údajov zhromaždených komunitou tureckých Cyperčanov vyplýva zvýšenie počtu prekročení línie gréckymi Cyperčanmi (t. j. 980 724) a zvýšenie počtu prekročení vozidlami gréckych Cyperčanov (t. j. 346 609) z oblastí kontrolovaných vládou do severnej časti Cypru. Tieto údaje takisto naznačujú zvýšenie počtu prekročení línie tureckými Cyperčanmi (t. j. 1 762 498) a zvýšenie počtu prekročení línie vozidlami tureckých Cyperčanov opačným smerom (t. j. 728 049). Z oblastí kontrolovaných vládou prešlo do severnej časti Cypru 1 253 446 cudzích štátnych príslušníkov.

Podľa údajov z Cyperskej republiky bolo zaznamenaných 613 111 (v predchádzajúcom roku: 534 879) prekročení línie gréckymi Cyperčanmi a 244 929 prekročení vozidlami gréckych Cyperčanov (v predchádzajúcom roku: 189 027) z oblastí kontrolovaných vládou do severnej časti Cypru a 1 138 670 (v predchádzajúcom roku: 1 055 130) prekročení línie tureckými Cyperčanmi a 413 208 prekročení vozidlami tureckých Cyperčanov (v predchádzajúcom roku: 382 621) zo severnej časti Cypru do oblastí kontrolovaných vládou v priebehu obdobia vykazovania .

Hoci to nepatrí do pôsobnosti nariadenia o demarkačnej línii, podľa údajov Cyperskej obchodnej a priemyselnej komory (COPK) sa obchod z oblastí kontrolovaných vládou do severnej časti Cypru mierne zvýšil približne o 3,09 % z hodnoty 1 314 271 EUR v roku 2015 na 1 354 947 EUR v roku 2016. Obchod z oblastí kontrolovaných vládou do severnej časti Cypru predstavuje 30,97 % obchodu v opačnom smere (36,3 % v roku 2015).

Podľa správ, ktoré poskytla Cyperská republika, sa celková obchodná hodnota tovaru so sprievodnými dokladmi, ktorý prekročil líniu, významne zvýšila o 21,06 % na hodnotu 4 374 968,06 EUR (v predchádzajúcom období: 3 619 736 EUR). Toto zvýšenie čiastočne odráža oživenie hospodárstva, ale jeho hlavnou príčinou je predovšetkým obchodovanie so zemiakmi.

Podľa správ TCOK celková hodnota tovaru, ku ktorému vydala sprievodné doklady, predstavovala 5 017 714 EUR (v predchádzajúcom roku: 3 933 918 EUR). Tieto údaje predstavujú v porovnaní s rokom 2015 významné zvýšenie celkovej hodnoty tovaru, pre ktorý boli vydané sprievodné doklady, a to o 27,55 %. Väčšiu časť celkového zvýšenia predstavuje obchod so zemiakmi.

Osobitne ťažké je kontrolovať niekoľko „nepovolených miest prechodu“ v obci alebo v blízkosti obce Pergamos, ktoré používajú miestni obyvatelia a poľnohospodári. Ako bolo uvedené v predchádzajúcich správach, tieto „nepovolené miesta prechodu“ sú stále zdrojom obáv, pre ktoré by sa malo nájsť vhodné riešenie v súlade s článkom 5 ods. 2 protokolu č. 3 Aktu o pristúpení z roku 2003. Zástupcovia výsostného územia vyhlásili, že v prípade potreby je možné do oblastí nepovolených miest prechodu rýchlo nasadiť hliadky.

2.3. Nezrovnalosti

Počas obdobia vykazovania neboli hlásené žiadne prípady nezrovnalostí.

2.4. Prekážky a ťažkosti spojené s pohybom tovaru

Prekážky obchodu cez líniu naďalej pretrvávajú a Komisia a hospodárske subjekty na strane tureckých Cyperčanov sa domnievajú, že práve to je dôvodom nízkeho objemu obchodu.

Ako sa uvádza v predchádzajúcich správach , doteraz sa nevyriešil problém s úžitkovými vozidlami tureckých Cyperčanov, ktoré vstupujú do oblastí kontrolovaných vládou, a dodnes žiadne úžitkové vozidlá tureckých Cyperčanov s hmotnosťou nad 7,5 tony nesmú prekročiť líniu, ak nemajú doklady vydané Cyperskou republikou, ktoré sú v plnom súlade s acquis. Orgány Cyperskej republiky informovali Komisiu o tom, že zaviedli opatrenia, vďaka ktorým tureckí Cyperčania budú môcť jednoduchšie získavať osvedčenia o technickej spôsobilosti a vodičské preukazy vodičov z povolania. Komisia je presvedčená, že vyriešenie tohto problému by významne prispelo k zvýšeniu objemu obchodu, keďže by sa tým uľahčila preprava tovaru. Okrem toho by sa posilnil kontakt medzi cyperskými hospodárskymi subjektmi, čo by významne prispelo k posilneniu dôvery medzi obidvomi komunitami. V priebehu obdobia vykazovania nedošlo v tejto oblasti k žiadnym zmenám.

Ako bolo oznámené v predchádzajúcich rokoch, orgány Cyperskej republiky naďalej nepovoľujú prevážanie spracovaných potravinových výrobkov cez líniu pre obavy, ktoré orgány na ochranu zdravia vyjadrili v súvislosti s výrobným postupom v severnej časti Cypru. Ako sa uvádza v minulých správach, Komisia sa naďalej domnieva, že podľa nariadenia o demarkačnej línii neexistujú žiadne dôvody na vykonávanie kontrol priestorov v severnej časti Cypru, aby sa posúdilo, či sa pri výrobe postupuje v súlade s predpismi Únie . Orgány Cyperskej republiky môžu síce odobrať vzorky výrobkov na ďalšiu analýzu v súlade s uplatňovaním nariadenia o demarkačnej línii, nemali by však brániť prevážaniu všetkých spracovaných potravín cez líniu. Pokiaľ ide o úžitkové vozidlá, v priebehu obdobia vykazovania nedošlo v tejto oblasti k žiadnym zmenám.

Orgány Cyperskej republiky v priebehu obdobia vykazovania naďalej uplatňovali na obchod s materiálmi, ktoré prichádzajú do kontaktu s potravinami, tie isté požiadavky, aké uplatňujú na spracované potraviny. Komisia sa o túto vec zaujíma.

Podobne ako v predchádzajúcich rokoch, obchodníci z radov tureckých Cyperčanov stále hlásia ťažkosti so zaradením svojich výrobkov do ponuky obchodov a s propagovaním svojich výrobkov a služieb v oblastiach kontrolovaných vládou, čo obmedzuje obchod. Obchodníci naďalej oznamujú odmietavý postoj gréckych Cyperčanov ku kupovaniu turecko-cyperských výrobkov. Okrem toho bolo uvedené, že obchodníci z oboch komunít čelia mnohým administratívnym problémom, pokiaľ chcú nadviazať vzájomnú obchodnú spoluprácu. Hospodárske subjekty z oboch strán musia mať možnosť slobodne nadväzovať obchodné vzťahy na základe svojich obchodných požiadaviek.

Problémy súvisiace s tlakom vyvíjaným výrobcami z radov gréckych Cyperčanov na grécko-cyperských obchodníkov so zemiakmi pochádzajúcimi zo severnej časti Cypru boli vyriešené s pomocou orgánov Cyperskej republiky.

2.5. Pašovanie tovaru

Pašovanie tovaru cez líniu je, vzhľadom na jej geografický profil, naďalej rozšírené. V oblastiach susediacich s líniou prebiehajú kontrolné akcie zamerané na odstraňovanie určitých, spravidla sezónnych problémov, ako je pašovanie zveriny, resp. voľne žijúcich vtákov alebo zábavnej pyrotechniky (a to aj cez východné výsostné územie) do oblastí kontrolovaných vládou.

V roku 2016 Cyperská republika zachytila tovar v 1 852 prípadoch (v predchádzajúcom roku: 2 689 prípadoch). V roku 2016 sa zvýšilo množstvo cigariet a znížilo sa množstvo tabaku na ručné šúľanie cigariet, ktoré Cyperská republika zachytila: 257 785 cigariet a 374 133 gramov tabaku na ručné šúľanie cigariet (v predchádzajúcom roku: 244 457 cigariet a 399 283 gramov tabaku na ručné šúľanie cigariet). Podľa oznámených informácií sa väčšinou pašujú malé množstvá. K pašovaniu dochádza z dôvodu cenových rozdielov a vyššej dane, ktorú Cyperská republika ukladá na tabakové výrobky. Medzi ďalšie zachytené výrobky patrí hlavne tovar porušujúci práva duševného vlastníctva, ako aj živočíšne a mliečne výrobky. Na okresnom súde prebiehalo jedno trestné konanie vo veci pašovania. Vo väčšine nahlásených prípadov sa uloží správna sankcia.

V roku 2016 sa počet zachytení pašovaného tovaru na východnom výsostnom území znížil (277) (v predchádzajúcom roku: 351). Podobne ako v roku 2015 predstavovali väčšinu zachyteného tovaru cigarety a tabak na ručné šúľanie cigariet.

Pokiaľ ide o tradičné zásobovanie turecko-cyperského obyvateľstva obce Pyla, ktorá sa nachádza v nárazníkovej zóne (čl. 4 ods. 10 nariadenia o demarkačnej línii), správa východného výsostného územia sleduje a vedie záznamy o množstvách stavebného materiálu, rýb, cigariet atď.

2.6. Zjednodušenie podmienok obchodovania

Komisia aj naďalej hľadá možnosti, ako podporiť obchod cez líniu .

V júli 2015 Komisia prijala návrh na zmenu nariadenia o demarkačnej línii. Cieľom návrhu je stanoviť spôsob, akým sa v oblastiach Cyperskej republiky, v ktorých vláda Cyperskej republiky nevykonáva skutočnú kontrolu, bude uplatňovať kontrolný mechanizmus pre tovar, na ktorý sa vzťahuje registrované označenie podľa nariadenia (EÚ) č. 1151/2012 . O návrhu zmeny sa na konci obdobia vykazovania ešte rokovalo. Návrh je založený na spoločnej dohode o dočasnom riešení pre syr Halloumi/Hellim, ktorá sa má uplatňovať až do znovuzjednotenia Cypru a ku ktorej sa dospelo pod vedením predsedu Komisie Junckera počas jeho návštevy na Cypre 16. júla 2015 .

TCOK opätovne vyjadrila všeobecný záujem o zrušenie zákazu obchodovania so všetkými živými zvieratami a živočíšnymi produktmi, ktoré zodpovedajú pravidlám a predpisom EÚ, a to vrátane mliečnych výrobkov. V súčasnosti Komisia skúma žiadosť o povolenie obchodovania s chovnými rybami. Cyperská republika opakovane vyjadrila ochotu preskúmať možnosť rozšírenia zoznamu tovaru, ktorý sa môže prepravovať do oblastí kontrolovaných vládou.

Komisia podnecuje hospodárske subjekty, aby využívali obchodné príležitosti, a víta intenzívne úsilie, ktoré vyvíjajú obchodné komory.

V rámci projektu, ktorý financuje EÚ, Turecko-cyperská obchodná komora a Cyperská obchodná a priemyselná komora úspešne realizujú projekt pod názvom „Ísť príkladom“. Tento program poskytuje mladým gréckym a tureckým Cyperčanom možnosť stáže v spoločnosti na druhej strane demarkačnej línie. Cieľom projektu je prispieť k dialógu, dôvere, spolupráci a uzmiereniu medzi občianskymi spoločnosťami vrátane podnikateľskej komunity na celom Cypre.